**Министарству просвете, науке и технолошког развоја Републике Србије**

**Министру Младену Шарчевићу**

 **М О Л Б А**

Поштовани министре Шарчевићу,

Обраћамо Вам се у име наше деце, која се од фебруара месеца припремају за полагање пријемног испита за одељење за таленте, смер за живе језике у крушевачкој Гимназији. Нас родитеље је потпуно затекла вест, два дана пред пријаву, да ово одељење није одобрено Гимназији. Преко локалне самоуправе и Школске управе Крушевац, Гимназији је планом уписа одобрено ово одељење и тај захтев је упућен Министарству. Одржан је састанак са родитељима и заинтересованом децом, после кога је Гимназија сваког понедељка организовала бесплатну припремну наставу за све заинтересоване ученике.

Свима је познато да је ово одељење најбоље по успеху и резултатима на републичким такмичењима. У протеклих готово 20 година одељење је уписивало максималан број ученика (24), осим у текућој школској години, (17) због лошијих резултата на пријменом испиту. Сматрамо да је дошло до неке грешке у комуникацији у самом Министарству, односно до погрешне процене о броју заинтересоване деце. Зато Вас молимо да преиспитате одлуку о укидању филолошког одељења и омогућите нашој деци полагање пријемног испита за који се припремају већ месецима.

У очекивању позитивног одговора унапред захвални на разумевању,

родитељи заинтересованих ученика.

Напомена: због немогућности да данас прикупимо потписе свих родитеља, јер има заинтересованих и у Трстенику, Брусу, Александровцу и другим местима у окружењу, списак са потписима доставићемо у понедељак.